Rådets beslutning

af 16. oktober 2001

om bemyndigelse af Forbundsrepublikken Tyskland til at indgå en aftale med Den Tjekkiske Republik indeholdende foranstaltninger, der fraviger artikel 2 og 3 i sjette direktiv 77/388/EØF om harmonisering af medlemsstaternes lovgivning om omsætningsafgifter

(2001/742/EF)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets sjette direktiv 77/388/EØF af 17. maj 1977 om harmonisering af medlemsstaternes lovgivning om omsætningsafgifter - det fælles merværdiafgiftssystem: ensartet beregningsgrundlag(1) (i det følgende benævnt "sjette momsdirektiv"), særlig artikel 30,

under henvisning til forslag fra Kommissionen, og

ud fra følgende betragtninger:

(1) I henhold til artikel 30 i sjette momsdirektiv kan Rådet med enstemmighed efter forslag fra Kommissionen give en medlemsstat tilladelse til med et tredjeland eller en international organisation at indgå aftaler, som kan indeholde afvigelser fra nævnte direktiv.

(2) Den tyske regering anmodede ved skrivelse registreret af Kommissionens generalsekretariat den 18. oktober 2000 om bemyndigelse til at indgå en aftale med Den Tjekkiske Republik om opførelse af en grænsebro mellem de pågældende kontraherende parter.

(3) Aftalen indeholder bestemmelser vedrørende merværdiafgift, der afviger fra bestemmelserne i artikel 2 og 3 i sjette momsdirektiv, dels med hensyn til leverancer af varer og tjenesteydelser i forbindelse med opførelse, istandsættelse og vedligeholdelse af grænsebroen, dels med hensyn til indførsel af varer til anlægsarbejdet og vedligeholdelsen af denne bro.

(4) De øvrige medlemsstater blev ved skrivelse af 2. februar 2001 underrettet om Tysklands anmodning.

(5) Uden de påtænkte undtagelsesbestemmelser ville der skulle opkræves tysk moms af de anlægs-, istandsættelses- og vedligeholdelsesarbejder, der udføres på tysk område, mens de arbejder, der udføres på tjekkisk område, ikke ville være omfattet af sjette momsdirektiv; desuden skulle der opkræves tysk moms for alle varer, der indføres i Tyskland fra Den Tjekkiske Republik til brug for opførelsen og vedligeholdelsen af grænsebroen.

(6) Formålet med disse undtagelsesbestemmelser er at forenkle afgiftsreglerne for de virksomheder, der skal udføre de pågældende arbejder.

(7) De pågældende undtagelsesbestemmelser vil kun få ubetydelig indvirkning på De Europæiske Fællesskabers egne momsindtægter -

VEDTAGET FØLGENDE BESLUTNING:

Artikel 1

Forbundsrepublikken Tyskland bemyndiges hermed til at indgå en aftale med Den Tjekkiske Republik om opførelse af en grænsebro ved Furth im Wald-Schafberg/Folmava/Vollmau, som ligger dels på Forbundsrepublikken Tysklands område, dels på Den Tjekkiske Republiks område, og forbinder den tyske landevej B20 i østgående retning og den tjekkiske landevej I/26 i vestgående retning. Aftalen indeholder bestemmelser, der fraviger Rådets sjette momsdirektiv.

De undtagelsesbestemmelser, der fastsættes, er anført i nedenstående artikel 2 og 3.

Artikel 2

Uanset sjette momsdirektivs artikel 3 betragtes anlægsområdet for den i artikel 1 i denne beslutning omhandlede grænsebro og, efter grænsebroens færdiggørelse, grænsebroen selv, selv om de ligger på Forbundsrepublikken Tysklands område, som en del af Den Tjekkiske Republiks område, når der er tale om levering af varer og tjenesteydelser til brug for anlæg, istandsættelse og vedligeholdelse af denne grænsebro.

Artikel 3

Uanset artikel 2, stk. 2, i sjette momsdirektiv opkræves der ikke moms af varer, der indføres i Tyskland fra Den Tjekkiske Republik til brug ved opførelse og vedligeholdelse af den bro, der er omhandlet i artikel 1 i denne beslutning. Denne undtagelsesbestemmelse gælder dog ikke ved en offentlig myndigheds indførsel af varer til samme formål.

Artikel 4

Denne beslutning er rettet til Forbundsrepublikken Tyskland.

Udfærdiget i Luxembourg, den 16. oktober 2001.

På Rådets vegne

D. Reynders

Formand

(1) EFT L 145 af 13.6.1977, s. 1. Senest ændret ved direktiv 2001/4/EF (EFT L 22 af 24.1.2001, s. 17).